钦定古今图书集成/方舆汇编/职方典/第1428卷 > 《再至锺山镇》前人
## 钦定古今图书集成/方舆汇编/职方典/第1428卷 > 《再至锺山镇》前人

梦回春雨几通宵，风扰长松撼碧寥。乐水绕溪南亩
沃，蜀鹃啼月越山迢。壁题错落惭新句，军令分明忆
旧标。荏苒岁华成底事，病躯犹未得耕樵。

《府志》：张道陵生于吴之天目山，善以符治病，隐富川
之白霞修炼。至桓帝永寿元年，又往云台峰，白日飞
昇。人即其地祠之，曰丹霞观。丹灶药臼至今存焉。范
纯仁谪贺县，东坡与书云：“丹霞观张道陵遗迹，果有
良药，异事乎？”据此益信。

高祖武德四年李靖帅巴蜀之师伐萧铣驻于富川
之长标岭下铣诣降事闻以靖为上柱国安抚岭南
诸州寻闻风归命。

《平乐县志》：唐敬超先，昭州刺史，尝分俸寄杜甫买山。
甫《寄高适诗序》云：“今海内忘形故人，独汉中王瑀昭
州敬使君超先在。”

《唐书杨凭传》：“凭，建中进士，官京兆尹。中丞李彝简劾
奏凭阴事，谪临贺尉，行无敢送者。栎阳尉徐晦独至
蓝田与别。太常卿权德舆素与晦善，曰：‘君送临贺尉
诚厚，然无乃为累乎’？晦曰：‘自布衣蒙杨公知奖，今日
远谪，岂得不与之别？借如明公，他日为谗言所逐，晦
敢自同路人乎’？德舆嗟叹数日，彝简奏为监察御史”，
晦谢曰：“晦生平未尝得望公颜色，公何从取之？”彝简
曰：“君不负临贺，肯负国乎？”

《一统志》：“韦保衡，咸通间以右拾遗尚同昌公主，二岁
馀入相，又岁馀贬为贺州刺史。留意吏事。”

《通志》：“薛季昶为荆州长史，武三思用事，因季昶附五
王，贬儋州。初，季昶与昭州首领周庆立、广州司马宗
楚客不叶，惧二怨不敢往，叹曰：‘吾至是耶’！仰药死。遂
葬昭州。”

李郤出守昭州时，彩烟见于丹甑山，五彩氤氲，旬日
不散却，因更名“瑞云山。”

《平乐县志》：“李玨为昭州刺史，寻迁柳州。许浑寄诗云：
‘恩回玉扆人先喜，道在金藤世不忧’。”

《府志》：“天祐二年，陶英上书言事，指斥时政，忤朱全忠，
以太尉拜征南将军，领兵八万出镇昭州，盖远之也。
明年，全忠篡位，英仍镇。李存勗灭梁，英解兵柄，隐于
诞山之仁寿坊莲塘村家焉。在昭州二十四年，后唐
长兴间卒。同时有李太尉者，未详何许人，世为婚姻，
人称所居为陶李峒。”

宋开宝三年，征岭南，潘美为行营诸军都部署，朗州
团练使尹崇珂副之，进克冨川。刘𬬮遣将率众万馀
来援，遇战大破之，遂克贺州。十月，下昭、桂，广右咸附，
擒𬬮送京师。命美与崇珂同知广州兼岭南转运使。
未几，南汉开府乐范、容州都指挥邓存忠等叛，崇珂
督战数月，尽平其党。“初，贺州未下，荆湖转运王明督”
所部护送辎重卒及丁夫数千，堙堑抵城，城中惧，遂
降。时都监王继勋在美军中，骁勇绝伦，故所向辄胜。
俞献卿为昭州军事推官，会宜州陈进乱，象州守不
任事，转运使檄献卿往佐之。及至，守议弃城，献卿曰：
“临难苟免可乎？贼至，当力战不胜，有死而已，奈何弃
去？”初，昭州积缗钱钜万，献卿尽用平籴至，积谷数万；
及是，大兵至，赖以馈军。

《一统志》：开宝间，王师南伐，汉王继勋为贺州道马步
军都监，有武勇，在军阵常用铁鞭、铁槊、铁挝，军中目
为“王三铁。”

《通志》：景祐间，梅挚知昭州时，官广南者多惮岚瘴，不
愿往摰，作《五瘴说》镌于石曰：“仕有五瘴，避之犹未能也。急征暴敛，剥下以奉上，租赋之瘴也；深文不逞，良
恶不白，刑狱之瘴也；晨昏荒宴，废弛王事，饮食之瘴
也；侵民利以实私储，货财之瘴也；盛陈姬妾，以娱耳
目，帷箔之瘴也。有一于此，民得以怨之，神得以怒之”，
而后逆气成象。俾安者疾之。疾者殛之。以示天戒。虽
日在辇毂下。亦不可逭矧荒远乎。世之仕者。或不知
五瘴之过。正归咎于土瘴。得不谬与。

邹浩谪居昭州，以江水不可饮，汲于数里外。后所居
岭下，忽有泉涌出，因名感应泉。将北归，数日前泉乃
涸。夜有人至门，厉声呼曰：“侍郎归矣。”求之不可见。
周弘易，崇宁间佐武郎，擢武德大夫，由宁远徙居恭
城，见县西平坡中一山亭亭直上，遂卜居读《易》，名曰
翠微峰，即今之西岭寨也。

政和间，毛衷以刑部郎知贺州，经富川，语子曰：“吾归
闲日，将于此卜居。”后以方腊乱不能归，卒于宦邸。其
季子遂创居于富之秀峰，以成《衷志》焉。

政和七年，岁大旱，诏“蔡京五日一赴都堂治事，黄葆
光因以疏谏，感动上心，消弥灾异。”疏入，不报。再上，京
惧，中以他事，贬昭州立山县。又嗾言官论其“附会交
结，泄漏密语，以章揭示朝堂，安置昭州。”

绍兴二十年，靖江盗骆科寇昭州，时州守薛鉴率民
兵击走之。

黄齐绍兴间调冨川尉，迎父就养。值曹成寇乱，挺身
擒获七十馀辈，境内安堵。

《府志》：“杨汝济，宋嘉定间为平乐令。时垣宇摧圮，僦居
民舍，汝济乃市材稍葺之，于后立亭凿池，种莲供玩。
郡守吴绎祷雨庆林寺，遥见芙蕖开，甘雨随注，偕
寮佐临沼赏之，以清香名其亭。”

蒋允济摄昭州，旧官出钱二百，予民输布一匹，复折
布为钱十倍之。允济疏闻，竟减其半。

明洪武元年，马宥出知荔浦。时天下初定，宥加以新
附之众，经制立法，以贻久安之规。如创县志，建儒学，
立城隍、社稷，置四乡、八都、十七里诸废备举云。
萧嘉祐知恭城，推情与物，民皆信之。虽山谷猺氓，以
片纸招之，依期而至，无有后者。听政之暇，与诸生讲
学，士风丕振。

唐复，宣德初知平乐府。勤恤民隐，剔刷吏弊。常葺郡
治，建文庙、尊经阁，堂庑斋舍，一时并举。于明伦堂后
建书楼，绘古勤学者于四壁，以风诸生。巡按御史何
自学题曰“昭文楼。”

成化间，彝贼作叛，平乐县举龙彪冠带千长，斩贼胡
公强等首级，生擒贼邓公间等六百九十九名。
梁鱼弘治间，知平乐。先是猺蛮屡梗，军旅数兴，阡陌
半为蒿莱，而赋无少减。鱼奏蠲乐山津平二里，浮粮
五百石，间有不能输者，复榷商税助之。时有“花封五
岭”之谣。

弘治中，有武平贼刘龙作乱，郡邑多被剽掠，蒋玑缮
治城池，获全。由是以智勇闻。当道檄捣他贼，日有斩
馘。

弘治七年，平乐府草寇为患。余玉增凿后山为二堑，
筑土垣，立排栅，为外卫。于城下辟马路，令军士周旋
巡警，贼闻风不敢近。乡民告急，亲督军士集民兵，设
奇捕截，累有功。明年请兵平之，民赖安堵。

府江故多寇，冨、贺间尤剧。疆域辽阔，禁网寖疏。张祐
以𬨎车巡下邑，戢寇安民。会荔浦寇起，亲部兵督战，
俘馘以数百计。乃修恭城县城，建冨川守御所，筑锺
山镇城，葺广运、足滩堡，饬边固圉，郡邑赖之。

嘉靖时，南源残孽因碎江贼起，复阴助之，榕峒、喇仑、
六窑等巢附焉。围张村，据山湾，永安路绝。徐作督参
将王承恩分道进剿，斩首二千馀级，复峰门寨。贼守
山湾益固，复命参将王瑞攻克之。周公楼等自缚诣
军门降。昭平上下四屯巨贼黎福庄，怙险为逆，又计
缚之五指岩，最负固。正德间，三年弗克。作讨平之后，
贼相戒无犯。

嘉靖三十二年，劳溪寇起，知恭城县刘杰定计剿之，
贼大挫而遁。嗣是，诸峒巢不敢作孽。

吴文华，隆庆初兵备广西。会柳、庆诸巢韦金线等凭
险聚啸，而昭平上下四屯，其党尤剧。公后先平之，斩
获无数，诸蛮相戒，莫敢犯者。

万历时，五山贼倚恃岩穴，啸聚万人，屡征不获。昭平
潘积让与把总王纲计，诱擒之。复议兵设守宁化里
赖以安堵。

罗黄裳守平乐，刚果廉介，警敏有才。万历四年，与府
江道徐作计，擒巨魁周公楼、黎福庄等诸贼，定上下
四屯，设兵防御。

崇祯间，贺县城内陈侯祠前榕树大十馀围，忽枝上
发赤红兰花二朵，大如掌。是年冬月，寇作祟，破城夺

《通志》：“平乐府城东南九里有萦山，高二百馀丈，险不
可跻。山有木客，形似小儿，行坐衣服不异于人，亦能
饮食，时出市易作器，与人亦无别。”

邹浩使役者濬感应泉一二尺许，乃于乱石之下，得
蟹一枚，自放于江，曰：“余至五岭，不睹此物数年矣。乱
石之下，又非所宜穴处也，何从而出耶？《易》不云乎？物
不可以终难，故受之以解。蟹者，解也，天实告之矣。蒙
恩归侍，可立待也。”于是乎书。

翁宏，平乐人，尝寓居韶、贺间，不仕进。能诗。《送人下峡》
诗云：“万木残秋里，孤舟半夜猿。”《南越行》云：“因寻买珠
客，误入射猿家。”《细雨诗》云：“何处残春夜，和花落古宫。”
《途中逢友人》诗云：“孤舟半夜雨，上国十年心。”开宝中，
衡山处士廖融南游，宏赠以诗云：“孤吟牛渚月，老忆
洞庭山。”融以诗谢宏云：“积思游沧海，冥搜入洞天。神
珠迷罔象，瑞玉匪雕镌。”其互相推重如此。又有林楚
才，冨川人，亦以诗名。
黎兆选好游咏山水贺县三峰委径石，形像蛇，能作
祟，人过之，常被噬。选题诗《蛇舌》云：“径名虽委实平亨，
鸟道今堪驷马横。不是武城偏捷路，青天白日任君
行。”蛇怪遂息居聂峰，有塘一口，塘边一井，形似蟹眼，
水高于塘二尺，味甘美，人咸称其有“神术”云。

《府志》：“隋莫王名不传。本姓杜，立山郡峰寨人。生开皇
中一岁，父卒，从母适荔浦石门村莫氏，从其姓。自幼
蔬食，遇异人授翀举之术。唐贞观八年正月十六日，
尸解去。里人常见王素衣白马，披发仗剑，行村落中，
因肖像祀焉。后唐时，邑有周生者，谒选京师，奉所绘
王像偕行。时兵乱，唐主在军中见一人素衣白马，披”
发仗剑前，遂克捷。唐主异之，适获周生，以所绘像进，
披阅如所见，因封王爵。

谭氏二女仙者，五代时隐居诞山，修黄老术。后莫测
其所。如有老翁馌田，倏然遇之。方苦旱，二女索饭，饭
已谓曰：“吾谢汝以雨，可乎？”雨即应声大作，翁随二女
登山椒，不复见，惟一巨石，上有衣带存焉。

莫公者，后周时人也。七岁辞亲，隐冨川，穿石岩学道。
年二十，自谓“能空明寂灭”，竟莫知所之。

《搜神后记》：“平乐县有山，临水岸间有两目如人眼，极
大，瞳子白黑分明，名为目岩。”

《府志》：“宋梁弼，调靖江荔浦尉，以获贼功改官佥书郁
林。一日假寐，梦西海府君牒请至殿庭，如王居，讲宾
主礼，请梁撰《水城记》。梁援笔为之，记未就而觉。明日
录毕焚之，无病而逝。”

僧善庆，宋时清凉寺僧也。勤戒行得悟，常游富川大
小洞天，卒不见，人以为“羽化”云。

龙道人，元末结庐平乐走乌坪，环植以竹。洪武二年，
通判夏天启访之，赠诗云：“竹木森森尽不如，悬崖峭
壁一茅庐。人生若识元机妙，须向禅关觅太虚。”后六
年，积薪自焚。

《通志》：嘉靖三十五年冬，有一物变幻不测，抛掷瓦石，
夜入人家为怪，虽密室亦无不至，人传以为马骝精，
至夜家家不眠，围炉达旦，用桃柳竹枝鸣锣击鼓以
逐之。考于书传，当为“黑。”宋及元元统曾见此妖物，
兹自广东入贺，至富川道永衡而迹灭。

万历九年，贺县重修三乘寺。寺后一柿木，大尺馀。沙
弥斧之，忽两开，中有“用力不同”四字，两边俱有字迹。
众异之，白于县，而贮之库。

天启七年，荔浦江浮出一佛楼，有斋公在上诵经，至
“挂榜山”，倾溺。

崇祯间，有姚姓者，幼呼为“姚二仔”，遗其名。生来不食
荤。年十四五，离父母，登火焰山中峰之顶，立片蓬为
居，每年只种茱芋充腹。山顶有池，广袤六七丈，深丈
馀，池内有金丝大鲤二只，池南有桃一株，每结实取
啖之。推府唐邦教莅任时，岁旱，屡祷无雨，闻此子有
道行，差使恳请，允之。随至印山亭趺坐，不食烟火，止
啖果品。著人立表河边，限以尺水坐之，次日即雨，三
日河水盈尺即止。谢以金，不受反山后数日，推府高
其风，有“天际真人”之想。复遣使访之，至则了无所觅，
惟馀片蓬而已。